《冯公岭》
元代·许谦

层峦叠嶂危相倚，乱石飘风涌秋水。
寒松荒草间苍黄，照眼峥嵘三十里。
初如井底观天门，一峰巍然中独尊。
萦回百折至绝顶，俯视众岭来儿孙。
人言此山插霄汉，马不容鞭仆夫叹。
攀援何异蜀道难，气竭神疲背流汗。
熟视徐行路觉平，心宽意适步更轻。
志须预定自远到，世事岂得终无成？我来正直穷冬月，倚秋岩前嚼松雪。
午店烟生野饭香，阳坡日近梅花发。
寄语悠悠行路人，乾坤设险君勿嗔。
胸中芥蒂未尽去，须信坦道多荆楱。

作者简介：（1270—1337）金华人，字益之，号白云山人。幼孤，力学。从金履祥学，尽得其奥。教授乡里，不应辟举。居东阳八华山，学者争往从之。四方之士，以不及门为耻。或访以典礼政事，闻者无不厌服。卒谥文懿。有《读书传丛说》、《诗名物钞》、《白云集》等。